Metodické usmernenie č. MF/021179/2016-31 zo dňa 14.11.2016
k postupu účtovania príspevkov na doplnkové dôchodkové sporenie

Štátne rozpočtové organizácie a štátne príspevkové organizácie vedú účtovníctvo v zmysle zákona č. 431/2002 Z. z. o účtovníctve v znení neskorších predpisov a na základe Opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov (ďalej len „Opatrenie“).

Doplnkové dôchodkové sporenie je individuálne zabezpečenie sa pred finančnou neistotou. Doplnkové dôchodkové sporenie sa riadi zákonom o doplnkovom dôchodkovom sporení č. 650/2004 Z. z. v znení neskorších predpisov. Je to dobrovoľná forma dlhodobého sporenia s možnosťou prispievania zamestnávateľa, kde klient uzatvára zmluvu s Doplnkovou dôchodkovou sporiteľňou a zaväzuje sa pravidelne prispievať na svoj individuálny účet v Doplnkovej dôchodkovej sporiteľni.

Pri odvádzaní príspevkov na doplnkové dôchodkové sporenie za zamestnanca sa organizácia riadi uvedeným Opatrením. V zmysle § 45 ods. 4 Opatrenia v prospech účtu 336 – Zúčtovanie s orgánmi sociálneho a zdravotného poistenia, sa okrem príspevkov na zdravotné a sociálne poistenie, uhrádzajú aj sumy dobrovoľne hradených finančných prostriedkov, so súvzťažným zápisom na ťarchu účtu 525 - Ostatné sociálne poistenie. Suma poistného vrátane sumy príspevku na doplnkové dôchodkové sporenie hradená zamestnancom sa účtuje na ťarchu účtu 331 – Zamestnanci a v prospech účtu 336 – Zúčtovanie s orgánmi sociálneho a zdravotného poistenia. 

Uvedený spôsob účtovania príspevkov na doplnkové dôchodkové sporenie usmernilo MF SR z dôvodu nejednotného postupu účtovania záväzkov u zamestnávateľov. 

Dátum: 	14.11.2016

Vypracoval: 	Ing. Bibiana Jobbágyová
		odbor legislatívy a súhrnného výkazníctva štátu
		tel. 02/59 58 32 36

Schválil:  		Ing. Ladislav Zakhar, PhD.
		odbor legislatívy a súhrnného výkazníctva štátu
		tel. 02/59 58 32 22

		Ing. Miriam Majorová, PhD.   
		riaditeľka odboru legislatívy  a súhrnného výkazníctva štátu